Иван Вазов
Влахиня, гъркиня и българка

chitanka.info

Три девойки хубавици,

до три млади гълъбици

млад Стояна обикалят

и на него се прималят.

Първа мома бе влахиня,

втора — лъскава гъркиня,

третя — българка чернока,

белолика, че висока…

Влахиня му скритом клюма,

па се моли и му дума:

„Вземи мене, млад Стояне,

много ща ти дам имане:

три товара дари нови

и един товар грошове.“

Гъркиня му скритом клюма,

па се моли и му дума:

„Вземи мене, млад Стояне,

много ще ти дам имане:

три товара със коприна

и две хиляди флорина!“

Българка и тя му клюма,

па се моли и му дума:

„Вземи мене, млад Стояне,

много ще ти дам имане:

три хамбара, цяло стадо,

че и мойто сърце младо!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.